सूचना और प्रसारण मंत्रालय
17वें मुंबई अंतर्राष्ट्रीय फिल्म महोत्सव का आयोजन हाइब्रिड मोड में होगा: महोत्सव निदेशक
महोत्सव के लिए पंजीकरण आज से; 18 वर्ष से अधिक आयु के छात्रों के लिए नि:शुल्क पंजीकरण; मीडिया पंजीकरण भी शुरू
एमआईएफएफ 2022 में "माइटी लिटिल भीम: आई लव ताजमहल" एपिसोड का वर्ल्ड प्रीमियर होगा
एनएफएआई द्वारा संरक्षित की गयी सत्यजीत रे की डॉक्यूमेंट्री 'सुकुमार रे' का इंडियन प्रीमियर
17वें एमआईएफएफ के लिए 30 देशों से 808 प्रविष्टियां
'इंडिया@75' विषय पर विशेष पुरस्कार की स्थापना
भारत-जापान के सहयोग से निर्मित पहली एनीमेशन फिल्म की विशेष प्रस्तुति
विश्व सिनेमा के विविध रूपों को प्रस्तुत करने वाले, मुंबई अंतर्राष्ट्रीय वृत्तचित्र, लघु कथा और एनिमेशन फिल्म महोत्सव  का 17वां संस्करण आयोजित किया जा रहा है। एमआईएफएफ 2022 की शुरुआत 29 मई को नेहरू सेंटर ऑडिटोरियम, वर्ली, मुंबई के उद्घाटन समारोह से होगी और यह 4 जून 2022 को पुरस्कार वितरण समारोह के साथ समाप्त होगा। 17वें एमआईएफएफ के प्रतिनिधियों को इस वर्ष उच्च स्तरीय और विविधतापूर्ण सामग्री का अनुभव प्राप्त होगा। प्रतिनिधि, पंजीकरण और विवरण के लिए www.miff.in पर लॉग ऑन कर सकते हैं।
फिल्म डिवीजन के डीजी और एमआईएफएफ के निदेशक श्री रविंदर भाकर ने आज मुंबई में संवाददाता सम्मलेन को संबोधित करते हुए मीडिया को पंजीकरण के लिए आमंत्रित किया। उन्होंने कहा, “मीडिया पंजीकरण आज से शुरू हो रहा है। मैं आप सभी को पंजीकरण करने और इस उत्सव का हिस्सा बनने के लिए आमंत्रित करता हूं।“ उन्होंने यह भी बताया कि उत्सव में भाग लेने को प्रोत्साहन देने के लिए 18 वर्ष से अधिक आयु के सभी छात्रों के लिए पंजीकरण को निःशुल्क रखा गया है। निदेशक ने कहा कि 17वें एमआईएफएफ का आयोजन हाइब्रिड मोड में होगा और यह सुविधा राष्ट्रीय फिल्म विकास निगम  द्वारा प्रदान की जा रही है।
अपनी प्रसिद्धि के अनुरूप, एमआईएफएफ 2022 को दुनिया भर के फिल्म निर्माताओं से बहुत अच्छी प्रतिक्रिया मिली है और महोत्सव के लिए 30 देशों से 808 फिल्म-प्रविष्टियां प्राप्त हुई हैं। 'प्रतियोगिता' और 'एमआईएफएफ प्रिज्म' श्रेणी में 120 फिल्मों की स्क्रीनिंग के अलावा, फिल्म प्रेमियों के लिए विशेष फिल्म पैकेज, मास्टरक्लास और कार्यशालाओं की श्रृंखला भी तैयार की गई है।
एमआईएफएफ 2022 में नेटफ्लिक्स की मूल श्रृंखला "माइटी लिटिल भीम: आई लव ताजमहल" एपिसोड का वर्ल्ड प्रीमियर होगा। भारत और जापान के सहयोग से निर्मित पहली एनीमेशन फिल्म 'रामायण: द लीजेंड ऑफ प्रिंस राम' की भी एमआईएफएफ में विशेष स्क्रीनिंग होगी। फिल्म अपने पहले लॉन्च के 30 साल पूरे होने का उत्सव मना रही है।
महोत्सव निदेशक ने इस एमआईएफएफ में फिल्म प्रभाग द्वारा की जा रही पहलों के बारे में जानकारी दी। उन्हीने कहा, “हम कला की इस शैली को प्रोफेशनल तरीके से बढ़ावा देना चाहते थे, इसलिए हम प्रमुख राष्ट्रीय और अंतर्राष्ट्रीय कंपनियों के साथ सहयोग कर रहे हैं। फिल्म निर्माताओं के लिए बी2बी के अवसर, सफलता के अनंत द्वार खोलेंगे।"
प्रमुख बातें
- बांग्लादेश की आजादी के 50 साल पूरे होने के उपलक्ष्य में इस साल बांग्लादेश को 'फोकस देश' चुना गया है। समीक्षकों द्वारा प्रशंसित फिल्म ‘हसीना- ए डॉटर्स टेल’ सहित बांग्लादेश की 11 फिल्मों का एक विशेष पैकेज एमआईएफएफ 2022 में प्रस्तुत किया जाएगा।
- भारत की वृत्तचित्र संस्कृति में फिल्म प्रभाग के योगदान को विशेष रूप से तैयार किये गए पैकेज, ‘इमेज-नेशन’ द्वारा प्रदर्शित किया जाएगा।
- विशेष पैकेज जैसे ऑस्कर फिल्म पैकेज, शॉर्ट्स टीवी द्वारा निर्मित पैकेज, इटली और जापान से विशेष फिल्म पैकेज तथा आईएफएफआई के हाल के संस्करणों से भारतीय पैनोरमा आदि; फिल्म प्रेमियों के लिए आकर्षण के केंद्र होंगे।
- राष्ट्रीय डिजाइन संस्थान , अहमदाबाद, सत्यजीत रे फिल्म और टेलीविजन संस्थान , कोलकाता, महाराष्ट्र प्रौद्योगिकी संस्थान  पुणे, के आर नारायणन फिल्म संस्थान, केरल जैसे प्रतिष्ठित संस्थानों के ‘स्टूडेंट फिल्म पैकेज’; युवा प्रतिभा की भावना को प्रदर्शित करेंगे। इसके साथ ही स्टूडेंट्स एनिमेशन डॉक्यूमेंट्री फिल्म्स, म्यांमार और स्टूडेंट्स एनिमेशन फिल्म फेस्टिवल, ब्राजील की फिल्में की भी प्रस्तुति होगी।
- इसी तरह, पूर्वोत्तर भारत की फिल्में, पॉकेट फिल्म्स प्लेटफॉर्म की सर्वश्रेष्ठ लघु कथा फ़िल्में और सत्यजीत रे की फिल्म ‘सुकुमार रे’ के संरक्षित संस्करण की विशेष स्क्रीनिंग भी की जायेगी।
- अन्य आकर्षण होंगे - इंडियन डॉक्यूमेंट्री प्रोड्यूसर्स एसोसिएशन का कार्यक्रम ओपन फोरम और भारत पर्यटन के सांस्कृतिक कार्यक्रम।
मास्टरक्लास
एमआईएफएफ 2022 में फिल्म जगत के विशेषज्ञों और प्रमुख व्यक्तियों द्वारा मास्टरक्लास और कार्यशालाओं की श्रृंखला का संचालन किया जाएगा। एमआईएफएफ 2022 में मास्टरक्लास श्रेणी के तहत पद्म श्री रेसुल पुकुट्टी द्वारा 'एस्थेटिक्स ऑफ साउंड इन सिनेमा' विषय पर; मीडिया जगत के रिजवान अहमद द्वारा 'स्क्रीन से ओटीटी प्लेटफॉर्म तक सिनेमा का विस्तार - कोविड-युग के बाद सिनेमा' विषय पर कार्यक्रम प्रस्तुत किये जायेंगे।
ऑस्कर और ब्रिटिश एकेडमी ऑफ फिल्म एंड टेलीविजन आर्ट्स  के जूरी श्री कार्टर पिल्चर 'ऑस्कर के लिए फिल्म का चयन' विषय पर व्याख्यान देंगे।
एनिमेशन फिल्म डिजाइनर पीसी सनथ की 'वीएफएक्स: द एवर-इवोल्विंग टूल फॉर स्टोरीटेलिंग' कार्यशाला भी फिल्म प्रेमियों की सूची में शीर्ष पर रहेगी।
बीते समय की फ़िल्में और श्रद्धांजलि
तीन देशों - पुर्तगाल, रूस और कनाडा की बीते समय के फ़िल्म पैकेजों के प्रदर्शन से एनिमेशन प्रेमियों को प्रसन्नता होगी। पुर्तगाली एनिमेटर रेजिना पेसोआ; रूसी एनिमेशन निर्देशक, अलेक्सांद्र पेट्रोव; कनाडा के एनिमेटर जेनेट पर्लमैन आदि की प्रस्तुतियां एनीमेशन प्रेमियों के लिए उत्सव के समान होंगी।
वृत्तचित्र और एनीमेशन शैली के फिल्म निर्माताओं, जिनका हाल के दिनों में निधन हुआ है, को 'श्रद्धांजलि' वर्ग के तहत विशेष स्क्रीनिंग के द्वारा स्मरण किया जाएगा। इनमें शामिल हैं -कनाडा के प्रसिद्ध पिन स्क्रीन एनिमेटर, जैक्स ड्रोइन; इटली की पहली महिला वृत्तचित्र फिल्म निर्माता सेसिलिया मंगिनी; भारत के जाने माने निर्देशक बुद्धदेब दासगुप्ता; बहुआयामी सुमित्रा भावे; राष्ट्रीय पुरस्कार विजेता व मणिपुर के प्रसिद्ध छायाकार, इरोम माईपक व अन्य।
'इंडिया@75' विषय पर आधारित फिल्म के लिए विशेष पुरस्कार; सर्वश्रेष्ठ फिल्म के लिए गोल्डन कोंच पुरस्कार
वें एमआईएफएफ की सर्वश्रेष्ठ फिल्म को सबसे प्रतिष्ठित पुरस्कार गोल्डन कोंच से सम्मानित किया जाएगा। इसमें 10 लाख रुपये का नकद पुरस्कार दिया जाता है। अन्य पुरस्कारों में सिल्वर कोंच, ट्रॉफी और प्रमाण पत्र के साथ एक लाख से लेकर पांच लाख रुपये तक के नकद पुरस्कार दिए जाते हैं।
महोत्सव के समापन के दिन सर्वश्रेष्ठ स्टूडेंट फिल्म के लिए एक लाख रुपये और ट्रॉफी का आईडीपीए पुरस्कार तथा सर्वश्रेष्ठ नवोदित निर्देशक के लिए दादासाहेब फाल्के चित्रनगरी पुरस्कार भी प्रदान किये जायेंगे।
प्रतिष्ठित डॉ. वी शांताराम लाइफटाइम अचीवमेंट अवार्ड, जिसमें 10 लाख रुपये का नकद पुरस्कार, ट्रॉफी और एक प्रशस्ति पत्र दिया जाता है, एक फिल्म निर्माता को वृत्तचित्र फिल्मों एवं भारत में इस विधा को बढ़ावा देने में महत्वपूर्ण योगदान के लिए प्रदान किया जाता है। यह पुरस्कार महोत्सव के प्रत्येक संस्करण में दिया जाता है। 4 जून को समापन समारोह में विभिन्न प्रतियोगिता श्रेणियों के लिए पुरस्कार प्रदान किए जाएंगे।
इस वर्ष शुरू किये गए विशेष पुरस्कार श्रेणी के बारे में फिल्म प्रभाग के महानिदेशक ने कहा, "भारत@75" विषय पर सर्वश्रेष्ठ लघु फिल्म के लिए एक लाख रुपये नकद और ट्रॉफी के साथ एक विशेष पुरस्कार की स्थापना की गयी है।"
महोत्सव से संबंधित जानकारी के लिए महोत्सव निदेशालय से miffindia[at]gmail[dot]com पर संपर्क किया जा सकता है।